Twee sterf toe motor boom tref(Argieffoto: ER24) Twee mans is dood en nog een is in ŉ bedenklike toestand toe hulle motor op die M3 in Bishops Court in die Wes-Kaap ŉ boom getref het. Russel Meiring, woordvoerder van die ER24, het gesê die twee mans is Vrydag om 23:45 leweloos en vasgekeer in die motorwrak aangetref. Hulle is op die toneel dood verklaar. “ŉ Derde man, vermoedelik ŉ passasier in die voertuig, is deur lede van die Wes-Kaapse nooddienste behandel. Hy was in ŉ kritieke toestand,” het Meiring gesê. Die oorsaak van die ongeluk word ondersoek.